पाक आतंकी कमांडर ने तोरा बोरा से भगाया था लादेन को  
एक स्थानीय पाकिस्तानी आतंकी कमांडर मौलवी नूर मोहम्मद की सहायता से लादेन तोरा बोरा की पहाड़ियों से भागने में सफल रहा था।
अमेरिका पर ग्यारह सितंबर के हमले के बाद विश्व का सबसे वांछित आतंकवादी और अलकायदा प्रमुख ओसामा बिन लादेन पूर्वी अफगानिस्तान स्थित तोरा बोरा की पहाड़ियों से कैसे भाग निकला इस बारे में कई तरह की बातें की जाती रही हैं। हालांकि इनमें से किसी के भी पुख्ता सबूत नहीं है।  अब एक नई जानकारी में कहा गया है कि एक स्थानीय पाकिस्तानी आतंकी कमांडर मौलवी नूर मोहम्मद की सहायता से लादेन तोरा बोरा की पहाड़ियों से भागने में सफल रहा था। ग्वांतानामो बे के उपर लीक हुई खुफिया जानकारियों से इस बात का पता चला है। ब्रिटेन के प्रमुख अखबार गार्डियन ने कहा है कि खुफिया जानकारियों से संबंधित उसे जो दस्तावेज मिले हैं उससे पता चलता है कि अल-कायदा के एक वरिष्ठ कमांडर अबू तोराब के हस्तक्षेप के बाद मोहम्मद ने लादेन और उसके सहायक अल-जवाहिरी की सुरक्षा के लिए 40-50 लड़ाकों को उपलब्ध कराया था।